Mathieu Bablet

**Mathieu Bablet** (Grenoble, ) zo ur senariourour hag un treser bannoù-treset skiant-faltazi hag ur skeudennaouer war an hevelep tachenn.

## Buhez
Goude e vachelouriezh e studias an arzoù pleustrek en ENAAI (*Enseignement aux Arts Appliqués & à l’Image*) e Chambéry, ma voe diplomet e 2008.

Diouzhtu war-lerc'h ec'h aozas e vandenn-dreset kentañ, *La belle mort*, a ginnigas e 2011 d'an ti-embann Ankama Éditions e Roubaix ; eno e voe embannet gant an aozer bannoù-treset Guillaume "Run" Renard dre e adti-embann Label 619. Un adembannadur kresket a voe e 2017.

E 2012 e tresas Mathieu Bablet an istor *Vol express 666* en eil levrenn ar stirad *DoggyBags* skrivet gant G. Renard. Er bloaz 2015 e tresas un istor all, *Disparitions en série dans la cité ghetto de Kowloon* en eizhvet albom ar stirad *DoggyBags*.

E miz Mae 2013 e teuas er-maez albom kentañ *Adrastée*, skrivet ha treset gantañ, hag a c'hoarvez en Henc'hres (ma oa Ἀδράστεια *Adrásteia* un nymfenn) ; e 2014 e voe embannet an eil albom, hag e miz Gwengolo 2016 an oberenn glok en un albom hepken. En hevelep miz e teuas a-zindan ar wask un albom all skrivet ha treset gant M. Bablet, *Shangri-La*.

E miz Mezheven 2017 e teuas er gouloù un niverenn e-maez rummad eus ar gelaouenn *Pilote* gouestlet d'an haroz bannoù-tredet S-F *[[Valérian et Laureline|Valérian]]*, enni ur pennad gant M. Balbet.

Adalek ar bloaz 2018 e voe Mathieu Bablet rener ar stirad S-F ha moliac'h *Midnight Tales*, ma voe senarioour, ha ma tresas istorioù ivez ; pevar albom a voe embannet betek miz Here 2019.

E miz Eost 2020 e teuas er-maez an albom *Carbone & Silicium*, un istor S-F bepred, skrivet ha treset gant M. Bablet. Miz a-raok e oa bet ragembannet 25 plankennad eus *Carbone & Silicium*, a-gevret gant 14 plankennad eus *Horseback 1861* gant David Hasteda (senarioour) ha Nikho (treser), e 7 albom ar stirad *Free Comic Book Day – France*.

E miz Mezheven 2021 e reas Mathieu Bablet ur B-T, *Metropolis*, en enor d'ar mangaka Osamu Tezuka (1928-1989) en eil albom ar stirad *Tezucomi* e ti Delcourt ; e miz Gwengolo ec'h aozas 11 plankennad, *Premier de cordée*, evit kentañ niverenn ar gelaouenn *Métal Hurlant* (rummad nevez).

E miz Du 2022 e voe embannet *The Midnight Order*, ennañ 21 istor ma voe M. Bablet senarioour (8), senarioour ha treser (7) pe dreser hepken (5).

## Oberennoù
;Senarioour ha treser
*2011 : *La belle mort* .
*2013 : *Adrastée /1* .
*2014 : *Adrastée /2* .
*2016 : *Adrastée – Intégrale*  • *Shangri-La* .
*2017 : *La belle mort* [+ 9 flankennad] .
*2020 : 25 plankennad eus *Carbone & Silicium* e *Free Comic Book Day – France /7*  • *Carbone & Silicium* .
*2021 : *Metropolis*, e *Tezucomi /2*  • *Premier de cordée*, e *Métal Hurlant*, rummad nevez, niverenn 1, *Le futur, c'est déjà demain*, Gwengolo 2021 pp. 60-70.
;Treser
*2012 : *Vol express 666* e *DoggyBags /2*.
*2022 : golo embannadur *collector* an albom S-F *Moon Deer* (senario ha tresadennoù gant Yoann Kavege) .
;Kenlabour
*2017 : pennad er gelaouenn *Pilote* gouestlet da *Valérian*, pp. 26-28.
*2018 : *Midnight Tales /1*  • *Midnight Tales /2* .
*2019 : *Midnight Tales /3*  • *Midnight Tales /4* .
*2022 : *The Midnight Order* .

## Enorioù
*2021 : *Prix BD Fnac France Inter* evit *Carbone & Silicium*.

## Liammoù diavaez
* 
## Notennoù